CELEX: 32020D1661
Language: lv
Date: 2020-11-03 00:00:00
Title: Padomes Īstenošanas lēmums (ES) 2020/1661 (2020. gada 3. novembris), ar kuru groza Īstenošanas lēmumu (ES) 2017/1768, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

10.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 374/4
               
            
         PADOMES ĪSTENOŠANAS LĒMUMS (ES) 2020/1661
         (2020. gada 3. novembris),
         ar kuru groza Īstenošanas lēmumu (ES) 2017/1768, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punkta pirmo daļu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Direktīvas 2006/112/EK 287. panta 19. punktu Horvātija var piemērot atbrīvojumu no pievienotās vērtības nodokļa (“PVN”) tiem nodokļa maksātājiem, kuru gada apgrozījums nepārsniedz 35 000 EUR līdzvērtīgu summu attiecīgās valsts valūtā pēc valūtas maiņas kursa, kas bija spēkā tās pievienošanās dienā.
                  
               
                     (2)
                  
                  
                     Ar Padomes Īstenošanas lēmumu (ES) 2017/1768 (2) Horvātijai tika atļauts ieviest īpašu pasākumu, atkāpjoties no 287. panta Direktīvā 2006/112/EK (“atkāpes pasākums”), lai līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281. līdz 294. pantu, atkarībā no tā, kurš datums ir agrāk, piešķirtu atbrīvojumu no PVN nodokļa maksātājiem, kuru gada apgrozījums nepārsniedz 45 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
                  
               
                     (3)
                  
                  
                     Vēstulē, kas Komisijā reģistrēta 2020. gada 18. maijā, Horvātija lūdza atļauju turpināt piemērot atkāpes pasākumu līdz 2024. gada 31. decembrim, proti, datumam, līdz kuram dalībvalstīm jāpieņem normatīvie un administratīvie akti, kas vajadzīgi, lai izpildītu Padomes Direktīvu (ES) 2020/285 (3), ar kuru paredz vienkāršotus PVN noteikumus mazajiem uzņēmumiem un cita starpā no 2025. gada 1. janvāra svītro Direktīvas 2006/112/EK 287. pantu.
                  
               
                     (4)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2020. gada 9. jūnija vēstulē informēja pārējās dalībvalstis par Horvātijas pieprasījumu. Ar 2020. gada 11. jūnija vēstuli Komisija paziņoja Horvātijai, ka tās rīcībā ir visa vajadzīgā informācija, lai izvērtētu pieprasījumu.
                  
               
                     (5)
                  
                  
                     Saskaņā ar Horvātijas sniegto informāciju šķiet, ka atkāpes pasākuma iemesli lielākoties paliek nemainīgi un palielinātā robežvērtība neietekmē galapatēriņa posmā iekasēto nodokļu ieņēmumu kopējo summu. Nodokļa maksātāji joprojām var izvēlēties parasto PVN režīmu.
                  
               
                     (6)
                  
                  
                     Ņemot vērā atkāpes pasākuma iespējamo pozitīvo ietekmi, samazinot administratīvo slogu un saistību izpildes izmaksas mazajiem uzņēmumiem un nodokļu iestādēm, kā arī to, ka tam nav būtiskas ietekmes uz kopējiem PVN ieņēmumiem, būtu jāatļauj Horvātijai turpināt piemērot atkāpes pasākumu.
                  
               
                     (7)
                  
                  
                     Atļauja piemērot atkāpi būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt robežvērtības efektivitāti un piemērotību. Turklāt ar Direktīvu (ES) 2020/285 Direktīvas 2006/112/EK 287. pants tiek svītrots no 2025. gada 1. janvāra. Tādēļ ir lietderīgi atļaut Horvātijai piemērot atkāpes pasākumu līdz 2024. gada 31. decembrim.
                  
               
                     (8)
                  
                  
                     Atkāpes pasākumam nav ietekmes uz Savienības pašu resursiem, ko veido PVN, jo Horvātija veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (4) 6. pantu.
                  
               
                     (9)
                  
                  
                     Tādēļ būtu attiecīgi jāgroza Īstenošanas lēmums (ES) 2017/1768,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2017/1768 2. panta otro daļu aizstāj ar šādu:
            “Šo lēmumu piemēro no 2018. gada 1. janvāra līdz 2024. gada 31. decembrim.”
         
         
            2. pants
            Šis lēmums ir adresēts Horvātijas Republikai.
         
         
            Briselē, 2020. gada 3. novembrī
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 347, 11.12.2006., 1. lpp.
         
         
            (2)  Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 250, 28.9.2017., 71. lpp.).
         
            (3)  Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
         
            (4)  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).